<classify> Wizara ya Katiba na Sheria imependekeza kurekebisha kifungu cha Sheria ya Kabidhi Wasii Mkuu ili kumpa mamlaka Rais amteue kiongozi huyo. Kwa kuzingatia sheria ya sasa, Waziri ndiye mwenye mamlaka ya kumteua Kabidhi Wasii Mkuu.Mapendekezo ya Wizara ni sehemu ya Muswada wa Marekebisho ya Sheria Mbalimbali uliosomwa bungeni leo jijini Dodoma. Taratibu za kuupitisha muswada huo zimekamilika lakini imeshindikana kuupitisha kwa kuwa akidi ya wabunge haikutimia. Wabunge wamemaliza kuujadili muswada huo na unatarajiwa kupitishwa Jumatatu.Muswada huo unapendekeza kurekebisha kifungu cha pili cha sheria ya Kabidhi Wasii Mkuu Mamlaka na Utekelezaji wa Majukumu, Sura ya 27. Pendekezo hilo lina lengo la kuonanisha masharti ya sheria hiyo na masharti ya Sheria ya Wakala za Serikali , Sura ya 245 na pia kuanzisha nafasi ya Naibu Kabidhi Wasii Mkuu atakayekuwa Ofisa Masuhuli wa Wakala wa Usajili, Ufilisi na Udhamini RITA. wenye sehemu hiyo ya pili ya Muswada kuna pendekezo pia la kurekebisha kifungu cha nne cha sheria hiyo kwa kuweka masharti yatakayomwezesha Rais wa Tanzania amteue Kabidhi Wasii Mkuu.Sababu ya mapendekezo hayo ni kutokana na uzito wa majukumu na mamlaka ya Kabidhi Wasii Mkuu, hadhi ya ofisi yake na nafasi yake mahakamani kwa mujibu wa kifungu cha 4 3 cha sheria hiyo. Muswada unaweka masharti kuhusu sifa za mtu anayestahili kuwa Kabidhi Wasii Mkuu na Naibu Kabidhi Wasii Mkuu ili kutoa mwongozo kwa mamlaka ya uteuzi amesema Waziri wa Katiba na Sheria, Profesa Palamagamba Kabudi wakati anawasilisha muswada huo. Muswada wa Sheria ya Marekebisho ya Sheria Mbalimbali Namba 2 wa mwaka 2018 una lengo la kurekebisha sheria 13.  <topic>: kitaifa 